ม็อบเกษตรกรร้องธปท.แก้ปัญหาถูกฟ้องล้มละลาย
มูลนิธิเพื่อการแก้ไขปัญหาความอยากจนแห่งชาตินำเกษตรกรกว่า 100 คนบุกธปท.วอนควบคุมสถาบันการเงินให้ปฏิบัติตามนโยบายรัฐบาลและเห็นใจเกษตรกรลูกหนี้
16 ธ.ค. 2553

มูลนิธิเพื่อการแก้ไขปัญหาความอยากจนแห่งชาตินำเกษตรกรกว่า 100 คนบุกธปท.วอนควบคุมสถาบันการเงินให้ปฏิบัติตามนโยบายรัฐบาลและเห็นใจเกษตรกรลูกหนี้
นางพัชรารัตน์ พูลชัย เลขานุการมูลนิธิเพื่อการแก้ไขปัญหาความยากจนแห่งชาติ และสมาชิกเกษตรประมาณ 100 คน เดินทางมายังธนาคารแห่งประเทศไทย (ธปท.) เรียกร้องขอให้ธปท.ในฐานะผู้กำกับดูแลสถาบันการเงิน สั่งการให้บริษัทบริหารสินทรัพย์สุขุมวิท(SAM) ปฏิบัติตามสัญญาที่เคยทำไว้กับเกษตรกรสมาชิกกองทุนฟื้นฟูและพัฒนาเกษตรกร ในการแก้ไขปัญหาหนี้ของเกษตรกร คือ ไม่ให้บริษัทบริหารสินทรัพย์สุขุมวิท ฟ้องคดี บังคับคดี และหรือฟ้องล้มละลายกับเกษตรกรสมาชิก ที่เคยนำโฉนดที่ดินทำกินมาจดจำนองไว้กับบริษัทฯ 
และไม่ให้บริษัทฯนำโฉนดที่ดินที่เป็นหลักประกันดังกล่าว ออกขายทอดตลาด แต่เกษตรกรขอให้บริษัทฯนำโฉนดที่ดินเหล่านี้ ไปจำหน่ายให้กองทุนฟื้นฟูและพัฒนาเกษตรกรแทน เพื่อช่วยรักษาที่ดินของเกษตรกรไว้ทำการเกษตรต่อไป และเปิดทางให้เกษตรกรไถ่ถอนที่ดินคืนได้ในวงเงิน 50%ของยอดหนี้ที่จดจำนอง ถึงจะเป็นไปตามระเบียบข้อตกลง กฎหมาย มติคณะรัฐมนตรี(ครม.) และบันทึกข้อตกลง(MOU) ที่เคยทำร่วมกันไว้ก่อนหน้านี้ 
ทั้งนี้ ฝ่ายธปท.ได้ส่ง นายกำธร ประเสริฐสม หัวหน้าศูนย์ประสานงานแก้ไขปัญหาการปล่อยสินเชื่อ ธปท.ออกมาเป็นตัวแทนรับหนังสือร้องเรียน 
"เราเคยพูดคุยกับบริษัทบริหารสินทรัพย์สุขุมวิทมาหลายครั้งแล้ว แต่ไม่ได้รับคำตอบหรือได้รับการแก้ไขกับปัญหาที่เกิดขึ้น ดังนั้น ผู้ที่ได้รับผลกระทบที่มีอยู่ทั่วประเทศ จึงต้องเดินทางมายังธปท.ในฐานะที่เป็นผู้กำกับดูแลธุรกิจสถาบันการเงิน ให้ช่วยเข้าไปดูแลและสั่งการให้บริษัทนี้ดำเนินการให้ถูกต้อง ซึ่งเดิมฝ่ายธปท.แจ้งว่าจะขอเวลาตรวจสอบข้อมูล และเรียกบริษัทบริหารสินทรัพย์สุขุมวิทมาชี้แจงภายใน 15 วัน ก่อนจะทราบผลว่าใครดำเนินการถูกผิดอย่างไร แต่หลัง 1 เดือนแล้ว ยังไม่ได้รับคำตอบ หรือการแก้ไข กลุ่มเกษตรสมาชิกที่ได้รับผลกระทบจึงเดินทางมายังธปท.อีกครั้ง"นางพัชรารัตน์กล่าว